钦定古今图书集成/历象汇编/庶征典/第086卷 > 《汉书》 > 《五行志》
## 钦定古今图书集成/历象汇编/庶征典/第086卷 > 《汉书》 > 《五行志》

传曰：“言之不从，是谓不乂，厥咎僭，厥罚恒旸，厥极忧。
从，顺也。是谓不乂。”乂，治也。孔子曰：“君子居其室，出其
言不善，则千里之外违之，况其迩者乎？《诗》云：‘如蜩如
螗，如沸如羹’。”言上号令不顺民心，虚哗愤乱，则不能
治海内。失在过差，故其咎僭。僭，差也。刑罚妄加，群阴
不附，则阳气胜，故其罚常旸也。旱伤百谷，则有寇难，
上下俱忧，故其“极忧”也。

庶征之恒旸，刘向以为，“春秋大旱也，其夏旱雩祀，谓
之大雩，不伤二谷，谓之不雨。”京房《易传》曰：“欲德不用，
兹谓张，厥灾荒。荒，旱也。其旱阴云不雨，变而赤，因而
除。师出过时，兹谓广，其旱不生。上下皆蔽，兹谓隔，其
旱天赤三月，时有雹，杀飞禽。上缘求妃，兹谓僭，其旱
三月大温无云。居高台府，兹谓犯阴侵阳，其旱万物”
根死，数有火灾，庶位逾节，兹谓僭。其旱泽物枯，为火
所伤。